Čepček, Martin, poslanec NR SR (2021-12-07):
Ďakujem pekne. Ja nebudem naťahovať, nebudem ani dlho rozprávať, ale chcem sa zamyslieť nad takými vecami, ktoré mňa trápia, a mám aj nejaké otázky, ktoré z toho vyplynuli. Ja nechcem povedať, že som proti očkovaniu, lebo to nie som. Ale tá forma, ktorá je zvolená, tá mi pripadá byť trošku, trošku nasilu. Respektíve je to taká forma donútenia, keďže vieme, že dôchodcovia, to sú občania, ktorí žijú od dôchodku k dôchodku, každé euro sa im zíde a spôsob vyplácania tohto príspevku je iba na to, aby sme ich nejakým spôsobom donútili sa očkovať. Ja som toho názoru, že nech si každý rozhoduje o svojom tele. Vo svojom okolí sa stretávam s lekármi, ktorí povedia, že každý sa má rozhodnúť sám, či sa dá, alebo sa nedá očkovať. Tak potom je namieste otázka, že akú majú títo občania, títo dôchodcovia vieru, resp. akú majú dôveru v zdravotný systém, ak je vláda jednotná a podáva občanom rozličné informácie, napríklad výška vakcíny alebo výška liečby na ventilácii, tak potom čo si tí občania majú navonok pomyslieť o tejto vláde? A ak by boli všetci zdravotníci, lekári, zdravotné sestry zaočkovaní, tá dôvera voči zdravotný systém by stúpla. Ale sami vidíme, že tí lekári a zdravotné sestry nie sú zaočkovaní. Okrem toho spoločnosť je rozdelená na koalíciu a opozíciu. A my ešte tieto dve skupiny rozdeľujeme na očkovaných a neočkovaných. Preto mi to pripadá byť, že my tu tých ľudí ideme segregovať. Ja som za to, aby dôchodcovia dostali príspevok. Ale dostali príspevok, ktorý nebude podmienený očkovaním. Lebo zabúdame na skupiny obyvateľov, ktorí možno v tejto chvíli prekonali COVID. Poznám ľudí, ktorí majú nad 80 rokov a bez nejakých vážnejších problémov prekonali COVID. Poznám mladých ľudí, ktorí prekonali COVID. Poznám aj, aj v rodine máme ľudí, ktorí nad 60 rokov bez problémov prekonali COVID. Ale na týchto ľudí sa tu vôbec nemyslí. Alebo na ľudí, ktorí majú vážne zdravotné problémy, ktorí by si tiež zaslúžili tých 500, resp. 600 euro, aby im niekto pomohol v ich rodinnom rozpočte. Otázka potom vyplýva, že keď Európska komisia vydala alebo oznámila členským štátom, že žiada ich, aby zaočkovali populáciu vo výške 70 %, či toto nie je tá motivácia, ktorá nás vedie k tomu, aby sme takýto zákon schvaľovali. Či nie je v tom aj nejaký finančný benefit, keď 75-percentná podmienenosť zaočkovanosťou možno bude znamenať, že štát dostane 6,3 mld. z plánu obnovy. Ja neviem. Ja sa pýtam. Toto sú otázky, na ktoré nemáme odpovede. Za ďalšie, nie som proti tomu, aby dôchodcovia niečo dostali, to v žiadnom prípade, ak by tu bol hneď poukaz pre dôchodcov akokoľvek v akejkoľvek výške, ja za to zahlasujem. Tu ide len o to, že týmto spôsobom ľudí delíme na očkovaných, neočkovaných, na prekonaných a na ľudí, ktorí majú vážne zdravotné dôvody, tam nemyslíme. Teraz ďalšia otázka, ktorá mi z toho vyplýva, lebo v tom zákone je uvedené, že sa budú zbierať osobné údaje. To znamená, ministerstvo financií bude na tieto účely zbierať osobné údaje dôchodcov o očkovaní, resp. budú to spárovať s COVID pasmi. To znamená, toto sú ďalšie otázky, ktoré vzbudzujú vo mne takú nejakú nedôveru v tento zákon. Takže máme tu segregáciu dôchodcov. Konkrétne v bode 3 je napísané: „Na účely poskytnutia poukazu ministerstvo financií môže získať a spracovávať údaje o fyzickej osobe podľa odseku 1 v rozsahu meno, priezvisko, adresa trvalého pobytu alebo prechodného pobytu, dátum narodenia, rodné číslo, telefónne číslo, dátum absolvovania očkovania a dátum registrácie na očkovanie.“ Ďalej sa pýtam, dôchodca vo výške 80 a viac rokov, ak dostane 500-eurový poukaz, keď si pozrieme, že kaderníctva, jedno ostrihanie pána stojí 5 euro, tak z tých 500 euro to má tak sto ostrihaní. Ja viem, že ten poukaz môže ten človek posunúť vnukom, vnúčatám, ale máme tu obyvateľov, ktorí žiadnych príbuzných nemajú. Bude to posúvať susedovi? No, ja neviem. Ja sa nad tým zamýšľam, že komu to má vlastne pomôcť? A po tom, ako sme dostali informácie aj z Aliancie slovenskej gastronómie, ktorá je sklamaná z ministerstva financií a žiada nás, aby sme nepodporili tento zákon, lebo žiadnym spôsobom sa gastronómii nepomohlo, to hovoria oni, že im odišlo 30-tisíc zamestnancov a do sektoru sa vrátilo 
9-tisíc, približne 9-tisíc. To znamená, gastrosektor ako taký, otázka, či bude fungovať v tom rozpätí, v tom rozmedzí, ako funguje. Táto inštitúcia robila aj prieskum o tom, aby si zistili, aké sú nálady v tej populácii dôchodcov, a zistili, že na prvom mieste je pre dôchodcov zdravie, potom je bývanie, potom je rodina, bezpečnosť a až na poslednom, piatom mieste je kultúra a kultúrne vyžitie. Takže ja sa pýtam, ak mi vie na to niekto odpovedať, budem rád, akým spôsobom tento zákon pomôže celej populácii dôchodcov? Ako som spomenul, nie každý je ochotný a pripravený sa dať zaočkovať. Opakujem, nie som proti očkovaniu, ale ľudia môžu mať buď vážne dôvody, alebo jednoducho vidíme, že tu už máme niekoľko mutácií, možno tá vakcína nefunguje, ja neviem, ja to neodsudzujem, ale ja sa pýtam, ako chceme dôchodcom pomôcť v globále a nie iba skupine ľudí, ktorí sú zaočkovaní? Ďakujem.